በአቶ እስክንድር ነጋ ላይ ተጨማሪ የምርመራ ጊዜ ተፈቀደ
‹‹እኛ የምንፈልገው የሕዝብ ፍትሕ ስለሆነ ጋዜጠኞች በነፃነት ገብተው ይዘግቡ››ተጠርጣሪ አቶ እስክንድር ነጋበአዲስ አበባ ከተማ ሰኔ 23 እና 24 ቀን 2012 ዓ.ም. በነበረ የአመፅ እንቅስቃሴ በደረሰ የሰዎች ሞትና የንብረት ውድመት ተጠርጥሮ በእስር ላይ የሚገኘው፣ የባልደራስ ለእውነተኛ ዴሞክራሲ (ባልደራስ) ሊቀመንበር አቶ እስክንድር ነጋ ላይ ተጨማሪ የምርመራ ጊዜ ተፈቀደ፡፡የፌዴራል የመጀመርያ ደረጃ ፍርድ ቤት አራዳ ምድብ ጊዜ ቀጠሮ ልደታ ማስቻያ ችሎት ሐምሌ 22 ቀን 2012 ዓ.ም. ቀርቦ ተጨማሪ ዘጠኝ የምርመራ ቀናት የተፈቀደበት አቶ እስክንድር፣ ‹‹እኛ የምንፈልገው የሕዝብን ፍትሕ ስለሆነ ጋዜጠኞች በነፃነት ገብተው እንዲዘግቡ ይፈቀድላቸው፤›› ሲል አመልክቷል፡፡ በተጠርጣሪው ላይ ምርመራ እያከናወነ የሚገኘው የፌዴራል ፖሊስ ወንጀል ምርመራ ቡድን፣ ሐምሌ 9 ቀን 2012 ዓ.ም. በተፈቀደሉት 13 ቀናት ውስጥ የሠራውን ምርመራ ለፍርድ ቤቱ አስረድቷል፡፡ቡድኑ በተሰጠው ጊዜ በስድስት ክፍላተ ከተሞች የደረሰ ጉዳት ማስረጃ መቀበሉን፣ የኤሌክትሮኒክስ ምርመራ ለሚመለከታቸው ተቋማት መላኩን ለፍርድ ቤቱ ገልጿል፡፡ የአስከሬን ምርመራ ማስረጃ መቀበል እንደሚቀረው፣ በሌሎች ክፍላተ ከተሞች የደረሰ የጉዳት መጠን ጠይቆ እየጠበቀ እንዳለ፣ የኤሌክትሮኒክስ ምርመራ ውጤት ማስረጃ እየጠበቀ መሆኑንና ግብረ አበሮችን መያዝ ስለሚቀረው ለተጨማሪ ምርመራ 14 ቀናት እንዲፈቀድለት ጠይቋል፡፡የአቶ እስክንድር ጠበቃ ለፍርድ ቤቱ ባቀረቡት የመቃወሚያ ክርክር መርማሪ ቡድኑ ቀደም ብሎ ካቀረበው የምርመራ ሥራ ውጪ ምንም የሠራው ስለሌለ፣ ተጨማሪ ጊዜ ሊፈቀድለት እንደማይገባ ገልጸዋል፡፡ የደንበኛቸው የዋስትና መብትም ሊከበርላቸው እንደሚገባ በማስረዳት ተከራክረዋል፡፡አቶ እስክንድር ፍርድ ቤቱን፣ ‹‹ለእኛ ፍትሕ የሚሰጠን ሕዝብ በመሆኑ ሁሉም ጋዜጠኞች ተፈቅዶላቸው ገብተው እንዲዘግቡ ይፈቀድላቸው፤›› ሲል ጠይቋል፡፡ የዚህ ዓይነት አካሄድ በሕወሓትም ሲደረግ የነበረ በመሆኑ፣ ፍትሕ የሚገኘው ከሕዝብ መሆኑን ገልጿል፡፡ፍርድ ቤቱ የአቶ እስክንድር ጠበቃ ያቀረቡትን አቤቱታ አዳምጦ፣ ፖሊስ ሁሉንም ጋዜጠኞች እንዲያስገባ ትዕዛዝ ሰጥቷል፡፡ መርማሪ ቡድኑ ያከናወነውን ምርመራ መመልከቱንና ቡድኑ እየሠራ መሆኑን ማረጋገጡን ጠቁሞ፣ ከተጠየቀው 14 ቀናት ውስጥ ዘጠኝ ተጨማሪ የምርመራ ቀናት በመፍቀድ፣ ለነሐሴ 1 ቀን 2012 ዓ.ም. ተለዋጭ ቀጠሮ ሰጥቷል፡፡